
1. Βελγική παρουσία στο Διεθνές Οικονομικό Φόρουμ του Davos (21-24.1.2015)
Ο βελγικός οικονομικός Τύπος κάλυψε στα τέλη Ιανουαρίου την παρουσία του Βελγίου στο φετινό Διεθνές Οικονομικό Φόρουμ του Davos (21-24.1.2015). Στο φετινό Φόρουμ το Βέλγιο εκπροσωπήθηκε από τον βασιλιά Φίλιππο, τον ομοσπονδιακό πρωθυπουργό Charles Michel και τον επικεφαλής της περιφερειακής κυβέρνησης της Φλάνδρας Geert Bourgeois. Με ελαφρώς αρνητική διάθεση σχολιάστηκε από τον γαλλόφωνο οικονομικό Τύπο η μη παρουσία και εκπροσώπηση σε υψηλό επίπεδο των περιφερειών της Βαλλονίας και των Βρυξελλών. 

Κεντρική εκδήλωση προβολής της βελγικής οικονομίας αποτέλεσε η διοργάνωση ενός “Belgian Power Breakfast” στις 23 Ιανουαρίου, στο οποίο συμμετείχε σημαντικός αριθμός εκπροσώπων μεγάλων διεθνών επιχειρηματικών ομίλων. Σύμφωνα με τα δημοσιεύματα του βελγικού οικονομικού Τύπου, ο ομοσπονδιακός πρωθυπουργός προέβαλε για το Βέλγιο την εικόνα μίας χώρας ελκυστικής για τους επενδυτές, και για την κυβέρνησή του την εικόνα ενός εξαιρετικά φιλικού προς την επιχειρηματικότητα πολιτικού συνασπισμού, εικόνα που χαιρετίστηκε από το επιχειρηματικό ακροατήριο της εκδήλωσης, ωστόσο δεν έλειψαν οι επισημάνσεις ορισμένων παρευρισκομένων σχετικά με την αναγκαιότητα να γίνουν ακόμη περισσότερα βήματα στην κατεύθυνση της βελτίωσης της ανταγωνιστικότητας. Κατά τα δημοσιεύματα, θετική αίσθηση αποκομίστηκε και από την ομιλία του κυβερνήτη της περιφέρειας της Φλάνδρας, Geert Bourgeois, ο οποίος καίτοι πρόσκειται στο συντηρητικό – εθνικιστικό κόμμα N-VA αναφέρθηκε στα ανταγωνιστικά πλεονεκτήματα του Βελγίου ως ολότητας, χωρίς να υποπέσει σε εθνικιστικά ολισθήματα.  

Σύμφωνα με την κάλυψη του οικονομικού Τύπου, τόσο ο Βασιλιάς, όσο και ο πρωθυπουργός του Βελγίου είχαν πολυάριθμες επαφές και συζητήσεις με επικεφαλής μεγάλων πολυεθνικών αλλά και βελγικών ομίλων, με βασικούς στόχους αφ’ ενός να διατηρηθεί και ενισχυθεί η σημαντική παρουσία μεγάλων διεθνών εταιρικών ομίλων στο Βέλγιο, και αφ’ ετέρου να βολιδοσκοπηθούν οι δυνατότητες προσέλκυσης νέων επενδύσεων στην χώρα σε δυναμικούς τομείς της οικονομίας της, όπως οι αερομεταφορές, οι υποδομές, η χαλυβουργία, η αυτοκινητοβιομηχανία, οι ανανεώσιμες πηγές ενέργειας, η ζυθοποιία, η τεχνολογία πληροφορικής, οι υπηρεσίες διαδικτύου και το ηλεκτρονικό εμπόριο, οι τηλεπικοινωνίες, η βιοτεχνολογία και η φαρμακοβιομηχανία. Αρκετές επαφές και συζητήσεις των εκπροσώπων της βελγικής πολιτικής ηγεσίας είχαν εξάλλου να κάνουν με τις πρόσφατες προσπάθειες της βελγικής κυβέρνησης να εξαρθρώσει τρομοκρατικά δίκτυα που δρουν στο εσωτερικό της χώρας. 
2. Δημοσιονομικά Βελγίου
Ο βελγικός οικονομικός Τύπος αναφέρθηκε στα τέλη Ιανουαρίου στην παροχή διευκρινίσεων από την βελγική κυβέρνηση, στις 20 Ιανουαρίου, δηλαδή με την λήξη της σχετικής προθεσμίας, προς την Ευρ. Επιτροπή, αναφορικά με τις διαρθρωτικές μεταρρυθμίσεις στις οποίες προτίθεται να προβεί, καθώς και το δημοσιονομικό της πρόγραμμα κατά τα προσεχή έτη. Σύμφωνα με τον Τύπο, η προσπάθεια της βελγικής κυβέρνησης να πείσει την Επιτροπή ότι οι εξαγγελθείσες μεταρρυθμίσεις πρόκειται να επαναφέρουν την χώρα σε κατάσταση δημοσιονομικής ισορροπίας δεν θα είναι εύκολη. Οι σχετικές αποφάσεις της τελευταίας θα πρέπει να αναμένονται σε δύο φάσεις, στις αρχές Φεβρουαρίου και στις αρχές Μαρτίου. Ο οικονομικός Τύπος υπενθύμισε ότι τον παρελθόντα Νοέμβριο η Ευρ. Επιτροπή τοποθετούσε το Βέλγιο –μαζί με άλλα 6 κράτη μέλη- στην κατηγορία χωρών με αυξημένο κίνδυνο μη συμμόρφωσης με τις απαιτήσεις του Προγράμματος Σταθερότητας και Ανάπτυξης, εξαιτίας του διογκωμένου δημοσίου χρέους του –σταθερά πλέον άνω του 100% του ΑΕΠ- αλλά και του δημοσιονομικού ελλείμματος που ξεπερνά τελικά το κατώφλι του 3% του ΑΕΠ
. Ο οικονομικός Τύπος επισήμανε ότι αν και η Ευρ. Επιτροπή δέχεται κατ’ αρχήν την ορθότητα των μεταρρυθμίσεων της κυβέρνησης Michel, δεν τις θεωρεί κατ’ ανάγκην όλες διαρθρωτικής φύσεως, ενώ επίσης φαίνεται ότι σε αρκετές περιπτώσεις αμφισβητεί το μέγεθος των πραγματικών θετικών δημοσιονομικών τους επιπτώσεων.

Όπως σημείωσε ο βελγικός οικονομικός Τύπος, στις αρχές Φεβρουαρίου η Ευρ. Επιτροπή θα δημοσιεύσει τις χειμερινές της εκτιμήσεις αναφορικά με τα μεγέθη του βελγικού δημοσιονομικού ελλείμματος και του δημοσίου χρέους, ενώ σε δεύτερη φάση, θα αποφανθεί σχετικά με το εάν θα απαιτηθούν πρόσθετα δημοσιονομικά μέτρα από βελγικής πλευράς. Ο οικονομικός Τύπος υπογράμμισε τις δυσκολίες που δημιουργεί στην ομοσπονδιακή κυβέρνηση του γεγονός ότι τελικά το δημοσιονομικό κενό του προϋπολογισμού του 2014 ανέρχεται –ως φαίνεται- στο 3,3% του ΑΕΠ, εξαιτίας αρκετά υψηλών ελλειμμάτων στις βελγικές περιφέρειες και τοπικές αρχές
, ύψους 800 εκατ. € για την Φλάνδρα, 200 εκατ. € για την Ομοσπονδία Βρυξελλών-Βαλλονίας, περίπου 800 εκατ. € για την Βαλλονία και 350 εκατ. € για τις τοπικές αρχές. Σημειωτέον ότι η πρώτη φετινή σύγκληση της επιτροπής διαβουλεύσεων (Comité de Concertation) μεταξύ ομοσπονδιακής και περιφερειακών κυβερνήσεων πραγματοποιήθηκε στις 28 Ιανουαρίου. Βασικά ζητήματα που την απασχόλησαν ήταν τα δημοσιονομικά, η αντιμετώπιση της τρομοκρατίας και του φανατισμού, καθώς επίσης και η διαμόρφωση κοινής θέσης όσον αφορά το θέμα της «χαλάρωσης» της νέας στατιστικής μεθοδολογίας της Ε.Ε. που τείνει να περιλάβει τις δημόσιες και ημιδημόσιες επενδύσεις στην περίμετρο των κρατικών δαπανών και συναφώς του χρέους και η οποία, όπως εκτιμάται, θα δημιουργήσει σημαντικά προβλήματα στα σχέδια των βελγικών ομόσπονδων οντοτήτων να χρηματοδοτήσουν αναπτυξιακές επενδύσεις
.     
Ο οικονομικός Τύπος επισήμανε ότι το βάρος της Ευρ. Επιτροπής κατά την επικείμενη αξιολόγηση των δημοσιονομικών μεγεθών του Βελγίου θα πέσει σαφώς στις προοπτικές της δημοσιονομικής πολιτικής της βελγικής κυβέρνησης κατά το τρέχον και τα προσεχή χρόνια, οπότε ενδεχομένως το περσινό διογκωμένο έλλειμμα δεν πρόκειται να βαρύνει καθοριστικά στις αποφάσεις της, ωστόσο δεν αποκλείεται στην συνέχεια, στην διάρκεια των εαρινών της αξιολογήσεων, να αποφασίσει να επαναφέρει το Βέλγιο σε καθεστώς δημοσιονομικής επιτήρησης εξαιτίας του περσινού υπερβολικού ελλείμματος, καθεστώς από το οποίο η χώρα εξήλθε στις αρχές Ιουνίου 2014
. 
Ο εδώ οικονομικός Τύπος επισήμανε στις 30 Ιανουαρίου, ότι σύμφωνα με πληροφορίες του οι απαιτήσεις που θα παρουσιάσει η Ευρ. Επιτροπή στις αρχές Φεβρουαρίου θα αφορούν διαρθρωτικές δημοσιονομικές προσπάθειες της τάξεως του 0,6% του βελγικού ΑΕΠ, ήτοι 2,4 δις. €. Όπως δε σημείωσε ο ομοσπονδιακός Υπουργός Οικονομικών κ. Van Overtveldt στις 29 Ιανουαρίου, βασιζόμενος σε στοιχεία του Bureau Fédéral du Plan, οι απαιτήσεις της Ευρ. Επιτροπής αναμένεται να καλυφθούν πλήρως από τα διαρθρωτικά μέτρα που έχουν προβλεφθεί στον βελγικό προϋπολογισμό, και συνεπώς δεν θα πρέπει να αναμένεται κάποια αρνητική αντίδραση της Ε.Ε. στο δημοσιονομικό πρόγραμμα του Βελγίου. Εδώ οικονομικοί αναλυτές εκτιμούν ότι βασικό ρόλο στην βελτίωση της εικόνας του φετινού βελγικού προϋπολογισμού παίζουν τα εξαιρετικά μειωμένα επιτόκια κρατικού δανεισμού που απομειώνουν το σκέλος των δαπανών, καθώς επίσης και ότι η επικείμενη διαδικασία δημοσιονομικού ελέγχου που έχει προγραμματίσει η κυβέρνηση Michel για τον Μάρτιο θα είναι λιγότερο «επώδυνη» από ότι αναμενόταν. 
Σημειώνουμε επίσης ότι, σύμφωνα με τα πλέον πρόσφατα στοιχεία του ομοσπονδιακού Υπουργείου Οικονομίας, ο δείκτης τιμών καταναλωτή στο Βέλγιο σημείωσε τον Ιανουάριο περαιτέρω πτώση και ανήλθε στα αρνητικά επίπεδα του           -0,65%, έναντι -0,38% τον Δεκέμβριο. Ο αρνητικός αυτός ρυθμός πληθωρισμού τον Ιανουάριο οφείλεται κυρίως, σύμφωνα με το Υπουργείο, στην καθοδική τάση των τιμών κυρίως των ενεργειακών προϊόντων            (-12,04%) και δευτερευόντως των προϊόντων διατροφής (-0,72%).       
Σημειώνουμε ότι ο διεθνής οίκος αξιολόγησης Standard & Poor’s, όπως αναφέρει ο βελγικός και ο διεθνής οικονομικός Τύπος, διατήρησε στις 23.1 σταθερή την αξιολόγηση της προοπτικής του βελγικού χρέους, συγκεκριμένα σε “AA” με σταθερή προοπτική όσον αφορά το μακροπρόθεσμο βελγικό χρέος και σε “A-1+” όσον αφορά το βραχυπρόθεσμο. Η διατήρηση της σταθερής προοπτικής του βελγικού χρέους θεωρείται σημαντική από βελγικής πλευράς, καθώς αυτή παίζει ρόλο στην αγοραστική συμπεριφορά των επενδυτών απέναντι στους τίτλους βελγικού χρέους.

Σύμφωνα με την Standard & Poor’s, η θετική εν λόγω αξιολόγηση του αξιόχρεου του Βελγίου οφείλεται πρωτίστως στην σταδιακή ανάκαμψη της βελγικής οικονομίας και στην ενδυνάμωση και εξυγίανση του βελγικού τραπεζικού τομέα, που κατά τον διεθνή οίκο αξιολόγησης λογικά θα συνεισφέρουν και στην σταθεροποίηση του βελγικού δημοσίου χρέους, καθώς επίσης και στις διαρθρωτικές μεταρρυθμίσεις που έχει εξαγγείλει και ξεκινήσει να υλοποιεί η κυβέρνηση Michel στον χρονικό ορίζοντα της θητείας της.

Σημειώνουμε τέλος ότι, σύμφωνα με οικονομικά δημοσιεύματα του τέλους Ιανουαρίου, οι εκπρόσωποι των κοινωνικών εταίρων (εργοδοσίας και συνδικάτων) καταβάλλουν ύστατες προσπάθειες προκειμένου να καταλήξουν σε σημεία συμφωνίας επί της νέας διασυλλογικής σύμβασης εργασίας, τα οποία θα πρέπει να παρουσιάσουν στην ομοσπονδιακή κυβέρνηση στις 30 Ιανουαρίου. Σε περίπτωση που οι κοινωνικοί εταίροι δεν καταλήξουν σε συμφωνία, τότε η ομοσπονδιακή κυβέρνηση θα είναι εκείνη που θα αναλάβει την πρωτοβουλία να επιλύσει τα εκκρεμή ζητήματα, γεγονός που, όπως σημείωσε ο οικονομικός Τύπος, οι εκπρόσωποι των κοινωνικών εταίρων εκτιμούν πως δεν θα είναι προς το συμφέρον τους. 
3. Μεγάλη άνοδος των ενυπόθηκων δανείων στο Βέλγιο στα τέλη του 2014
Σύμφωνα με στοιχεία που δημοσίευσε στα τέλη Ιανουαρίου η επαγγελματική ένωση Πιστώσεων (“Union Professionnelle du Crédit” – UPC), το 2014 σημειώθηκαν ιστορικά υψηλά επίπεδα ενυπόθηκων δανείων στο Βέλγιο, ως αποτέλεσμα κυρίως του χαμηλού επιπέδου επιτοκίων, αλλά και των αναμενόμενων προς τα κάτω τροποποιήσεων από το 2015 του μεγέθους των χορηγούμενων φοροαπαλλαγών κύριας κατοικίας (“bonus logement”). Σύμφωνα με τα στοιχεία της ένωσης, το περασμένο έτος χορηγήθηκαν 231 χιλιάδες ενυπόθηκες πιστώσεις συνολικού ύψους 25,5 δις. €, εκ των οποίων οι 89 χιλιάδες χορηγήθηκαν στην διάρκεια του τελευταίου τριμήνου του έτους. Ο αριθμός των αιτήσεων για ενυπόθηκα δάνεια το 2014 αυξήθηκε κατά 9% έναντι του 2013, ενώ ο αριθμός των χορηγηθέντων δανείων αυξήθηκε κατά 11% έναντι του 2013. Η ένωση υπογράμμισε επίσης ότι κατά το τελευταίο τρίμηνο του 2014 εκδηλώθηκε «κύμα» αναχρηματοδοτήσεων εκκρεμών στεγαστικών δανείων, ενώ η συντριπτική πλειονότητα των δανειζόμενων επέλεξε στεγαστικά δάνεια με σταθερό επιτόκιο, ή με επιτόκιο σταθερό επί δεκαετία και μεταβλητό στην συνέχεια. Ο βελγικός οικονομικός Τύπος ανέφερε σχετικά ότι τα στεγαστικά δάνεια με ετησίως μεταβλητό επιτόκιο σχεδόν εξαφανίστηκαν, αντιπροσωπεύοντας μόλις το 2% του συνόλου των χορηγηθέντων στεγαστικών δανείων. Ο οικονομικός Τύπος εκτίμησε σχετικά πως το ως άνω γεγονός δείχνει ότι οι δανειζόμενοι θεωρούν πως τα επιτόκια έχουν φθάσει σε κατώτατα επίπεδα και δεν αναμένουν περαιτέρω σημαντική πτώση τους.
Σημειώνουμε εξάλλου ότι η επαγγελματική ένωση Πιστώσεων, δεδομένων των δυσχερειών που αντιμετωπίζουν οι μικρομεσαίες επιχειρήσεις κατά την πρόσβασή τους σε πιστώσεις, εισηγήθηκε την ενεργοποίηση συστήματος κινήτρων προς τους χρηματοδοτικούς οργανισμούς, ήτοι τους δανειστές (τράπεζες, επενδυτικά ταμεία κλπ.) στην Βαλλονία και στις Βρυξέλλες, με στόχο την βελτίωση της πρόσβασης των μικρομεσαίων επιχειρήσεων σε πηγές χρηματοδότησης. Ο οικονομικός Τύπος ανέφερε σχετικά ότι ανάλογο σύστημα κινήτρων εφαρμόζεται στην Φλάνδρα και προβλέπει φορολογικές απαλλαγές για τους δανειστές / χρηματοδότες, καθώς και μηχανισμό κρατικής εγγύησης των δανείων προς μικρομεσαίες και πολύ μικρές επιχειρήσεις. Θυμίζουμε ότι από τις αρχές του 2014 ισχύει στο Βέλγιο νέο νομοθετικό πλαίσιο, με στόχο την βελτίωση της πρόσβασης των μικρομεσαίων επιχειρήσεων σε τραπεζική χρηματοδότηση
, το οποίο ωστόσο κατά την άποψη της UPC δεν έχει αξιοποιηθεί μέχρι τώρα επαρκώς, με ευθύνη κυρίως των τραπεζών. Η UPC σημείωσε ότι με βάση σχετική έρευνα που έχει διεξάγει, ποσοστό 42,4% των βελγικών επιχειρήσεων έχει κατά την τελευταία πενταετία αντιμετωπίσει μερική ή ολική άρνηση χρηματοδότησης από τραπεζικά ιδρύματα (σημειωτέον ότι το ποσοστό αυτό ανέρχεται σε 47,2% για τις νέες επιχειρήσεις), ενώ σαφώς οι μικρομεσαίες και πολύ μικρές επιχειρήσεις αντιμετωπίζουν μεγαλύτερα προβλήματα πρόσβασης σε χρηματοδοτικές πηγές από ότι οι μεγάλοι όμιλοι. 
Κατά τα στοιχεία της ένωσης, ποσοστό 40,1% των Βέλγων επιχειρηματιών έχει αντιμετωπίσει άρνηση χορήγησης χρηματοδότησης που αιτιολογείται από τα χρηματοπιστωτικά ιδρύματα με βάση την ανεπάρκεια εγγυήσεων, ποσοστό 30,5% των επιχειρηματιών έχει τύχει άρνησης πίστωσης με αιτιολογική βάση την έλλειψη ιδίας συμμετοχής, και μόλις το 18% των επιχειρηματιών έχει υποστεί άρνηση χορήγησης πίστωσης με αιτιολογικά κριτήρια την ανεπαρκή βιωσιμότητα της επένδυσης και την χαμηλή κερδοφορία της επιχείρησης. 
Η UPC υπογραμμίζει ότι καίτοι οι τράπεζες παραμένουν η πρώτη πηγή χρηματοδότησης των επιχειρήσεων στο Βέλγιο, το 30% των βελγικών μικρομεσαίων και πολύ μικρών εταιρειών καταφεύγει σε εναλλακτικές, ιδιωτικές πηγές χρηματοδότησης (προσωπικά δάνεια, crowdfunding) και το 10% αυτών σε κρατικές πηγές χρηματοδότησης.
Σύμφωνα με στοιχεία που δημοσίευσε εξάλλου η Κεντρική Τράπεζα του Βελγίου (Centrale des Crédits aux Particuliers), ο αριθμός των υπερήμερων ανεξόφλητων εκκρεμών δανείων το 2014 ανήλθε σε λίγο πάνω από 520 χιλιάδες και αφορούσε το 3,8% των συνολικών δανειακών πιστώσεων. Ο αριθμός των Βέλγων που έχουν λάβει τουλάχιστον μία δανειακή πίστωση ανήλθε σε λίγο άνω των 6,2 εκατ. το 2014, παρουσιάζοντας σχετική σταθερότητα σε σύγκριση με το προηγούμενο έτος (-0,4%). Μεταξύ αυτών, ποσοστό 5,6%, ήτοι λίγο πάνω από 350 χιλιάδες άτομα, διαθέτουν στο όνομά τους υπερήμερες ανεξόφλητες δανειακές υποχρεώσεις, το ποσοστό αυτό διατηρήθηκε δε περίπου σταθερό σε σύγκριση με το 2013 (5,5%). Ο αριθμός των νέων ανεξόφλητων δανείων στην διάρκεια του 2014 μειώθηκε ελαφρώς κατά 0,4%. Το ποσοστό των ανεξόφλητων δανείων, σύμφωνα με τα στοιχεία της Κεντρικής Τράπεζας, αυξάνει διαρκώς από το έτος 2008, την αρχή δηλαδή της οικονομικής κρίσης, ωστόσο τα ανεξόφλητα δάνεια αφορούν κυρίως παλαιότερα εκκρεμή δάνεια τα οποία είχαν χορηγηθεί πριν από την κρίση. Το 2014, περίπου το 35% των ανεξόφλητων δανειακών υποχρεώσεων αφορούσε δάνεια που είχαν συναφθεί ένα χρόνο νωρίτερα, ενώ το 26,5% των ανεξόφλητων στεγαστικών δανείων αφορούσε δάνεια που είχαν συναφθεί εντός της προηγούμενης διετίας. Τέλος, ο αριθμός των δανειακών συμβάσεων υπό καθεστώς ρύθμισης χρεών το 2014 αυξήθηκε κατά 5,1% και έφθασε τις 97.065 υποθέσεις.        

4. Βελτίωση του κλίματος καταναλωτικής και επιδείνωση του κλίματος επιχειρηματικής εμπιστοσύνης στο Βέλγιο 
Τα πρόσφατα (20.1) δημοσιευθέντα στοιχεία της Κεντρικής Τράπεζας του Βελγίου (BNB) έδειξαν ελαφρά άνοδο του επιπέδου καταναλωτικής εμπιστοσύνης στο Βέλγιο τον Ιανουάριο, στις -9 μονάδες, έναντι -12 μονάδων τον Δεκέμβριο, για δεύτερο συνεχόμενο μήνα. Οι Βέλγοι καταναλωτές εμφανίστηκαν τον Ιανουάριο λιγότερο απαισιόδοξοι όσον αφορά την γενικότερη μακροοικονομική κατάσταση της χώρας (από τις -10 μονάδες τον Δεκέμβριο στις -5 μονάδες τον Ιανουάριο), την οικονομική τους κατάσταση (από τις -5 μονάδες τον Δεκέμβριο στις -3 μονάδες τον Ιανουάριο), αλλά και όσον αφορά την ικανότητα των βελγικών νοικοκυριών προς αποταμίευση (από τις -5 μονάδες τον Δεκέμβριο στις -4 μονάδες τον Ιανουάριο). Οι Βέλγοι εμφανίστηκαν επίσης ελαφρώς πιο αισιόδοξοι σχετικά με τις προοπτικές διαμόρφωσης της ανεργίας (από τις 26 μονάδες τον Δεκέμβριο στις 24 μονάδες τον Ιανουάριο).      
Σύμφωνα επίσης με τα μηνιαία στοιχεία της Κεντρικής Τράπεζας του Βελγίου (BNB) που δημοσιεύθηκαν στις 23 Ιανουαρίου, το επίπεδο επιχειρηματικής εμπιστοσύνης τον μήνα Ιανουάριο παρουσίασε επιδείνωση, ανερχόμενο στις -8,8 μονάδες, έναντι -6,9 μονάδων τον Δεκέμβριο, φθάνοντας μάλιστα το κατώτατο σημείο του από τον Ιούλιο του 2013. Η πτώση της επιχειρηματικής εμπιστοσύνης οφείλεται, όπως επισήμανε η Κεντρική Τράπεζα, σε μία γενικευμένη –σε όλους τους κλάδους- προοπτική επιβράδυνσης της ζήτησης. Από πλευράς δεικτών επιμέρους κλάδων, στην μεταποίηση ο δείκτης πέρασε από τις -9,1 μονάδες τον Δεκέμβριο στις -10,5 μονάδες τον Ιανουάριο, στον κλάδο των κατασκευών πέρασε από τις -9,5 μονάδες τον Δεκέμβριο στις -12,2 μονάδες τον Ιανουάριο, στο εμπόριο μειώθηκε από τις -11 μονάδες τον Δεκέμβριο στις -14,4 μονάδες τον Ιανουάριο, και στους κλάδους υπηρεσιών (σε αισιόδοξα πάντοτε επίπεδα) επίσης μειώθηκε από τις 6,5 μονάδες τον Δεκέμβριο στις 3,9 μονάδες τον Ιανουάριο). Όπως σημειώνει η Κεντρική Τράπεζα, η συνολική συνθετική καμπύλη της οικονομικής συγκυρίας εμφάνισε τον Ιανουάριο ελαφρά χειροτέρευση, ανερχόμενη στο ουδέτερο επίπεδο του 0,0, έναντι αισιόδοξου επιπέδου 0,3 μονάδων τον Δεκέμβριο και 0,1 μονάδων το Νοέμβριο.      

5. Χρηματιστήριο Βρυξελλών
Στις 22 Ιανουαρίου, ο δείκτης BEL 20 του Χρηματιστηρίου Βρυξελλών έκλεισε στο ανώτερο επίπεδό του από τον Ιούνιο του 2008, συγκεκριμένα στις 3.456,95 μονάδες, έχοντας σημειώσει ημερήσια άνοδο της τάξεως του 1,02%, επηρεασμένος από την επίσημη ανακοίνωση –την ίδια μέρα- της ανάληψης δράσης με υλοποίηση εκτεταμένων μέτρων ποσοτικής χαλάρωσης από την πλευρά της ΕΚΤ, από τον προσεχή Μάρτιο.
Η εβδομάδα 19-23 Ιανουαρίου έκλεισε με τον δείκτη BEL 20 του Χρηματιστηρίου Βρυξελλών να έχει σημειώσει περαιτέρω σημαντικότατη ανοδική τάση της τάξεως του 4,04% σε εβδομαδιαία βάση, κλείνοντας μάλιστα πάνω και από τις 3.500 μονάδες, συγκεκριμένα στις 3.504,61 μονάδες, σαφώς επηρεασμένος το διήμερο 22-23 Ιανουαρίου όπως υπογράμμισε ο βελγικός οικονομικός Τύπος από τις αποφάσεις της ΕΚΤ για υιοθέτηση εκτεταμένου προγράμματος ποσοτικής χαλάρωσης. Σημαντικές εβδομαδιαίες ανόδους σημείωσαν οι αξίες μετοχών των εταιρειών Umicore (+11,75%), D’Ieteren (+9,8%), AB InBev (+6,3%), GDF Suez (+5,7%), KBC (+4,7%) και Delhaize (+1,97%). Όπως υπογράμμισε ο βελγικός οικονομικός Τύπος, η περαιτέρω άνοδος της μετοχής της μεγάλης –κορυφαίας σε παγκόσμιο επίπεδο- ζυθοποιίας AB InBev, οδήγησε την μετοχή της στα 107,10 € στις 23 Ιανουαρίου και την κεφαλαιοποίησή της στο Χρηματιστήριο Βρυξελλών στα 172 δις. €. Στις 26 Ιανουαρίου, το Χρηματιστήριο Βρυξελλών κινήθηκε ανοδικά και ο δείκτης BEL 20 σημείωσε περαιτέρω σημαντική ημερήσια άνοδο (+1,29%) στις 3.549,96 μονάδες, κυρίως ως αποτέλεσμα της ανόδου της μετοχής της Delhaize κατά 7,14% (βλ. και κατωτέρω στο ίδιο άρθρο), αλλά και της ισχυρής ανοδικής τάσης των μετοχών των εταιρειών βιοτεχνολογίας. 
Δημοσιεύματα του οικονομικού Τύπου βασισμένα σε σχετικές ανακοινώσεις της μεγάλης βελγικής εφοπλιστικής εταιρείας Euronav από 20, 23 και 28.1.2015, ανέφεραν ότι η βελγική πλοιοκτήτρια μεγάλων τάνκερ εισήγαγε την μετοχή της στο Χρηματιστήριο της Ν. Υόρκης, επιπροσθέτως του Χρηματιστηρίου των Βρυξελλών. Η Euronav, με βάση τα στοιχεία που δημοσίευσε στις 28.1, διέθεσε στο Χρηματιστήριο της Ν. Υόρκης 18,7 εκατ. κοινές μετοχές αντλώντας κεφάλαια ύψους 229,06 εκατ. €. Ο οικονομικός Τύπος ανέφερε πως η Euronav είχε αρχικά ανακοινώσει την εισαγωγή της μετοχής της στο Χρηματιστήριο Ν. Υόρκης τον Σεπτέμβριο του 2014, στην συνέχεια όμως την ανέβαλε λόγω αντίξοων συνθηκών που επικράτησαν στις διεθνείς χρηματαγορές. Η πρόθεση της Euronav να εισέλθει στο Χρηματιστήριο της Ν. Υόρκης προκάλεσε εβδομαδιαία άνοδο της μετοχής της κατά 1,5% (στην περίοδο 19-23.1). 
Ο οικονομικός Τύπος αναφέρθηκε επίσης σε δηλώσεις του προέδρου του Χρηματιστηρίου Βρυξελλών (EURONEXT Brussels), κ. Van Dessel, σύμφωνα με τις οποίες οι όγκοι συναλλαγών του Χρηματιστηρίου το 2014 σημείωσαν άνοδο κατά 6,5% έναντι του 2013 και έφθασαν τα 360 εκατ. € ημερησίως. Επίσης, σύμφωνα με τον κ. Van Dessel, ο αριθμός ημερήσιων συναλλαγών αυξήθηκε επίσης κατά 3,5% έναντι του 2013, ανερχόμενος στις 57.376, ενώ σημειώθηκε ιστορικά υψηλό επίπεδο διάθεσης εταιρικών ομολόγων και αυξήσεων μετοχικών κεφαλαίων επιχειρήσεων διαμέσου του Χρηματιστηρίου Βρυξελλών. Η συνολική κεφαλαιοποίηση του Χρηματιστηρίου το 2014 ανήλθε στα 313 δις. € το 2014, υπερβαίνοντας τα επίπεδα του 2007, προτού δηλαδή ξεκινήσει η οικονομική κρίση, παρά το γεγονός ότι εξαιτίας της κρίσης έχει υποστεί πλήγμα ο κλάδος των τραπεζών. 

Για το 2015 και τα προσεχή έτη, ο πρόεδρος του βελγικού Χρηματιστηρίου φιλοδοξεί να προσθέσει νέες υπηρεσίες και προϊόντα στην διάθεση των επιχειρήσεων και των επενδυτών, όπως σύστημα ανταλλαγής τίτλων οιασδήποτε μορφής μέσω του Χρηματιστηρίου
, πλατφόρμα διαπραγμάτευσης αγορών πρώτων υλών, καλύτερα οργανωμένη αγορά ομολόγων, καθώς και νέα παράγωγα προϊόντα. Στις 20 Ιανουαρίου, η διοίκηση του Χρηματιστηρίου Βρυξελλών βράβευσε τις εταιρείες του με τις καλύτερες επιδόσεις στην διάρκεια του 2014. Πιο συγκεκριμένα, από τις εταιρείες υψηλής κεφαλαιοποίησης του δείκτη BEL 20 βράβευσε τα βελγικά ταχυδρομεία (Bpost), από εκείνες μεσαίας κεφαλαιοποίησης του δείκτη BelMid τη ναυτιλιακή Euronav και από αυτές μικρής κεφαλαιοποίησης του δείκτη BelSmall την εταιρεία βιοτεχνολογίας MDXHealth.     
Σύμφωνα εξάλλου με τα δημοσιεύματα, το Χρηματιστήριο Βρυξελλών θα έχει μέχρι τα τέλη του προσεχούς Μαΐου εγκαταλείψει την ιστορική του έδρα (“Palais de la Bourse”) εδώ και 142 χρόνια, και θα μετακομίσει σε νέα έδρα πλησίον του κεντρικού σιδηροδρομικού σταθμού των Βρυξελλών (Bâtiment “Marquis”).    
Όπως σημείωσε επίσης ο βελγικός οικονομικός Τύπος, η μεγάλη βελγική ιδιωτική επενδυτική τράπεζα Degroof, η οποία βρίσκεται σε διαδικασία συγχώνευσης με την ιδιωτική επενδυτική τράπεζα Petercam
, ανακοίνωσε τα –προσωρινά- αποτελέσματά της για το 2014 (η οικονομική χρήση της τράπεζας κλείνει στις 30 Σεπτεμβρίου), σύμφωνα με τα οποία τα στοιχεία ενεργητικού που διαχειρίζεται σημείωσαν αύξηση πλησίον του 13% σε ετήσια βάση, περνώντας από τα 28,4 δις. στα 32 δις. €. Η αύξηση αυτή οφείλεται, σύμφωνα με την τράπεζα, στις ανοδικές τάσεις που σημείωσαν οι αγορές τόσο μετοχών όσο και –κυρίως- ομολόγων, ενώ παράλληλα τα καθαρά κέρδη της τράπεζας σημείωσαν το 2014 άνοδο της τάξεως του 14%, ανερχόμενα στα 84,4 εκατ. €. Το περιθώριο καθαρού κέρδους της Degroof ανήλθε το 2014 στο 24%, έναντι 25% το 2013, ενώ ο λόγος κόστους προς έσοδα παρέμεινε σχετικά υψηλός, στο 72%.   
Ο οικονομικός Τύπος σημείωσε επίσης στα τέλη Ιανουαρίου ότι τα προσωρινά ετήσια αποτελέσματα του μεγάλου λιανεμπορικού ομίλου Delhaize υπήρξαν ικανοποιητικότερα των αναμενομένων, βασικά εξαιτίας των πολύ καλών επιδόσεων της αλυσίδας στις ΗΠΑ. Η μεγέθυνση του ομίλου Delhaize το 2014 ανήλθε σε 3,7% έναντι 3,2% βάσει προγενέστερων εκτιμήσεων, και οφείλεται κυρίως στην εντυπωσιακή μεγέθυνση του κύκλου εργασιών της στις ΗΠΑ (+6,6%). Από την άλλη πλευρά, τα έσοδα του ομίλου στο Βέλγιο συρρικνώθηκαν κατά 3%. Στις αγορές της νοτιοανατολικής Ευρώπης ο κύκλος εργασιών εξελίχθηκε αρνητικά κατά το τέταρτο τρίμηνο του 2014, ως αποτέλεσμα των δυσχερών συνθηκών της κατανάλωσης στην Σερβία και την Ελλάδα, την στιγμή που τα συνολικά έσοδα του ομίλου αυξήθηκαν κατά 11,4% στα 5,795 δις. € στο εν λόγω τρίμηνο, όπως σημείωσε ο βελγικός οικονομικός Τύπος. Ο όμιλος Delhaize αναμένει για το 2014 ελαφρά αυξημένα λειτουργικά κέρδη και περιθώριο κέρδους 3,5%, ανώτερο των προγενέστερων εκτιμήσεων (3,3%). Σημειώνεται ότι, χάρη στην πρόσφατη ανοδική πορεία του αμερικανικού νομίσματος, τα έσοδα από τις πωλήσεις της αλυσίδας στις ΗΠΑ, εκφρασμένα σε ευρώ, σημείωσαν το 2014 άνοδο της τάξεως του 12,7% σε ετήσια βάση. Ως αποτέλεσμα της ανακοίνωσης των προσωρινών θετικών οικονομικών αποτελεσμάτων της Delhaize για το 2014, η αξία της μετοχής της στο Χρηματιστήριο Βρυξελλών σημείωσε εντυπωσιακή ημερήσια άνοδο στις 26 Ιανουαρίου, της τάξεως του 7,14%, ανερχόμενη στα 73,83 €. 
Όπως ανέφερε τέλος ο οικονομικός Τύπος στις 29 Ιανουαρίου, η βελγική βιοτεχνολογική εταιρεία IBA, η μετοχή της οποίας έχει προσφάτως ακολουθήσει εξαιρετικά ανοδική πορεία στο Χρηματιστήριο Βρυξελλών, ανακοίνωσε την πρόσφατη σύναψη σημαντικής επιχειρηματικής συμφωνίας στην Κίνα, αξίας άνω των 80 εκατ. €. Η συμφωνία αφορά συγκεκριμένα την εγκατάσταση ενός κέντρου θεραπείας πρωτονίων στην πόλη Zhuozhou της βόρειας Κίνας (πλησίον του Πεκίνου), το οποίο θα είναι το μεγαλύτερο στον κόσμο με δυνατότητα εξυπηρέτησης 2.000 ασθενών ετησίως, όπως ανέφεραν τα βελγικά δημοσιεύματα και το σχετικό ανακοινωθέν της εταιρείας. Σημειωτέον ότι η βελγική επιχείρηση που εδρεύει στην πόλη Louvain-La-Neuve της περιφέρειας της Βαλλονίας θεωρείται κορυφαία παγκοσμίως στην θεραπεία πρωτονίων, μία πρωτοποριακή μέθοδο αντιμετώπισης του καρκίνου. Επίσης αναφέρουμε ότι η IBA, στα μέσα Δεκεμβρίου είχε συνάψει επιχειρηματική συμφωνία για την κατασκευή κέντρου θεραπείας πρωτονίων και στη νότια Κίνα (περιοχή Guangzhou), αξίας πλησίον των 30 εκατ. €.   
6. Βελγικός ενεργειακός κλάδος
Ο βελγικός οικονομικός Τύπος αναφέρθηκε στα τέλη Ιανουαρίου στην πρόσφατη απόφαση της ομοσπονδιακής κυβέρνησης να αυξήσει –πιο συγκεκριμένα να υπερτετραπλασιάσει- το στρατηγικό ενεργειακό αποθεματικό του Βελγίου για τον προσεχή χειμώνα (2015-2016), από τα 850 MW που είναι σήμερα, στα 3.500 MW. Κατά τα οικονομικά δημοσιεύματα, η αρμόδια ομοσπονδιακή υπουργός κα Marghem υπέγραψε υπουργική απόφαση στις 15 Ιανουαρίου, αυξάνοντας κατά 2.750 MW το στρατηγικό ενεργειακό αποθεματικό της χώρας, το οποίο θα πρέπει να εξασφαλιστεί με την μέριμνα του διαχειριστή του βελγικού ηλεκτρικού δικτύου, Elia. Ο οικονομικός Τύπος σημείωσε ότι το φετινό στρατηγικό αποθεματικό του Βελγίου απαρτίζεται κατά κύριο λόγο (κατά 750 MW) από τις θερμοηλεκτρικές μονάδες παραγωγής με βάση το φυσικό αέριο των περιοχών Seraing και Vilvorde –οι οποίες βρίσκονται σε αδράνεια μεν, αλλά σε ετοιμότητα να παράγουν εφ’ όσον αυτό απαιτηθεί- καθώς και από την διαχείριση της ζήτησης (κατά 95 MW), δηλαδή από ένα σύστημα αποζημιώσεων προς μεγάλους –κυρίως βιομηχανικούς- ενεργειακούς χρήστες που προτίθενται να ελαττώσουν την κατανάλωσή τους σε περίπτωση που παρουσιαστεί ανάγκη. 
Σύμφωνα με τα δημοσιεύματα, η ομοσπονδιακή κυβέρνηση κατέληξε στην ανωτέρω απόφαση λαμβάνοντας υπόψη το γεγονός ότι στην διάρκεια του 2015 πρόκειται να ακινητοποιηθούν πρόσθετες θερμοηλεκτρικές παραγωγικές μονάδες συνολικής ισχύος πλησίον των 1.700 MW, εκτιμώντας ταυτόχρονα ότι οι δύο εν αδρανεία μεγάλοι πυρηνικοί αντιδραστήρες, Doel 3 και Tihange 2, δεν πρόκειται να επαναλειτουργήσουν μέσα στους προσεχείς μήνες. 
Σύμφωνα με την διοίκηση του Elia, μέχρι τα μέσα Μαρτίου θα έχει ξεκινήσει η σχετική διαδικασία υποβολής προσφορών, ενώ οι προσφορές που θα υποβληθούν θα αξιολογηθούν σε δύο φάσεις: μία πρώτη από τον Elia, και σε δεύτερη φάση από την CREG, την βελγική ρυθμιστική αρχή ενέργειας, από πλευράς κόστους υλοποίησης. Ο οικονομικός Τύπος αναφέρθηκε σε ανησυχία της ρυθμιστικής αρχής ενέργειας λόγω του ότι μόνον μικρό μέρος της θερμοηλεκτρικής παραγωγικής δυναμικότητας που θα τεθεί σε αδράνεια κατά το τρέχον έτος θα μπορέσει να συμμετάσχει στην κάλυψη του στρατηγικού ενεργειακού αποθεματικού του προσεχούς χειμώνα, καθώς οι περισσότερες παραγωγικές εγκαταστάσεις απαιτούν σημαντικές επενδύσεις ή αντιμετωπίζουν προβλήματα αδειοδοτήσεων. 
Από την άλλη πλευρά, οι αναλύσεις των βελγικών ενεργειακών υπηρεσιών εκτιμούν ότι η συνολική παραγωγική ισχύς που μπορεί να εξοικονομηθεί από την διαχείριση της ζήτησης ανέρχεται σε 1.560 MW, εκ των οποίων το 43% από την βιομηχανία, το 23% από κλάδους υπηρεσιών και το 34% από οικιακούς χρήστες. Από την ισχύ αυτή, ήδη χρησιμοποιούνται περίπου 500 MW, για την κάλυψη –κατά μικρό μέρος- του τρέχοντος στρατηγικού αποθεματικού, και κυρίως άλλων ενεργειακών αποθεματικών που στοχεύουν την επίτευξη ισορροπίας στο βελγικό ηλεκτρικό δίκτυο σε σταθερή βάση. Επομένως, παραμένει διαθέσιμη για την αύξηση του στρατηγικού ενεργειακού αποθεματικού κατά τον προσεχή χειμώνα ισχύς πλησίον των 1.000 MW, που αναμένεται να αντληθεί κυρίως από οικιακούς χρήστες και επιχειρήσεις κλάδων υπηρεσιών.
Θυμίζουμε ότι το στρατηγικό ενεργειακό αποθεματικό του Βελγίου είχε δημιουργηθεί από την προηγούμενη ομοσπονδιακή κυβέρνηση Di Rupo με σκοπό την αντιμετώπιση έκτακτων ενεργειακών αναγκών ιδιαίτερα την χειμερινή περίοδο, ωστόσο στην διάρκεια του περασμένου έτους είχαν εκφραστεί έντονες ανησυχίες ως προς την επάρκειά του, καθώς τρεις πυρηνικοί αντιδραστήρες παρέμειναν αδρανοποιημένοι για μεγάλα χρονικά διαστήματα (οι Doel 3 και 4 και ο Tihange 2)
. Σύμφωνα με την ομοσπονδιακή υπουργό ενέργειας, το γεγονός ότι το βελγικό ηλεκτρικό δίκτυο έχει μέχρι στιγμής αντέξει χωρίς να χρειαστεί να ληφθούν έκτακτα μέτρα κάλυψης της κατανάλωσης οφείλεται κατ’ αρχάς στην επανενεργοποίηση στα τέλη Δεκεμβρίου του πυρηνικού αντιδραστήρα Doel 4
, καθώς επίσης στα εξαιρετικά υψηλά επίπεδα παραγωγής αιολικής ενέργειας, αλλά και στις ηπιότερες των αναμενομένων καιρικές συνθήκες που επικρατούν κατά τον φετινό χειμώνα. Όπως σημείωσε η υπουργός, η ομοσπονδιακή κυβέρνηση πρόκειται να διατηρήσει και τον προσεχή χειμώνα, ενδεχομένως με βελτιώσεις και τροποποιήσεις, το φετινό σχέδιό της για αντιμετώπιση τυχόν ελλείψεων στην τροφοδότηση της χώρας με ηλεκτρική ενέργεια, το οποίο περιλαμβάνει μεταξύ άλλων εκ περιτροπής διακοπές ενέργειας σε διαφορετικές περιοχές του Βελγίου.  
Όπως ανέφερε εξάλλου η βελγική ρυθμιστική αρχή ενέργειας, CREG, το 2014 οι καθαρές εισαγωγές του Βελγίου σε ηλεκτρική ενέργεια κινήθηκαν σε ιστορικά υψηλά επίπεδα, και συγκεκριμένα στις 16,8 TWh, πολύ παραπάνω από τα δύο προηγούμενα έτη, και καταρρίπτοντας το ρεκόρ που είχε σημειωθεί το 2008, με 10,5 TWh. Οι εξαιρετικά αυξημένες εν λόγω εισαγωγές συνδέονται άμεσα, σύμφωνα με την CREG, με την διακοπή –από τα τέλη Μαρτίου- της λειτουργίας των αντιδραστήρων Doel 2 και 3, καθώς και του αντιδραστήρα Doel 4 από τις αρχές Αυγούστου έως τα τέλη Δεκεμβρίου 2014.   
Όπως ανέφερε στις 23 Ιανουαρίου ο οικονομικός Τύπος, η Electrabel, ο μεγαλύτερος ενεργειακός πάροχος του Βελγίου, θυγατρική του γαλλικού ενεργειακού κολοσσού GDF Suez και διαχειρίστρια των πυρηνικών σταθμών παραγωγής ηλεκτρικής ενέργειας Doel 1 και 2, έχει προχωρήσει σε ενέργειες προκειμένου οι δύο εν λόγω πυρηνικοί αντιδραστήρες να βρίσκονται σε λειτουργία τον προσεχή χειμώνα. Συγκεκριμένα, για τον μεν πρώτο αντιδραστήρα, η Electrabel, σύμφωνα με τα δημοσιεύματα, παρήγγειλε πρόσφατα και προπλήρωσε πυρηνικά καύσιμα ώστε αυτός να μπορέσει να λειτουργήσει το Νοέμβριο του 2015, για τον δε δεύτερο, η εταιρεία προτίθεται να τον θέσει σε προσωρινή αργία στην διάρκεια του προσεχούς καλοκαιριού, ώστε να εξοικονομηθούν καύσιμα και να μπορέσει ο αντιδραστήρας να επαναλειτουργήσει τον επόμενο χειμώνα. Θυμίζουμε ότι η ομοσπονδιακή κυβέρνηση έχει αποφασίσει την χρονική επιμήκυνση της λειτουργίας των δύο ανωτέρω πυρηνικών σταθμών μέχρι το έτος 2025, ενώ με βάση τα μέχρι σήμερα δεδομένα αυτοί θα παύσουν την λειτουργία τους στις 15.2.2015 (ο Doel 1) και στις 1.12.2015 (ο Doel 2). Η ομοσπονδιακή κυβέρνηση βρίσκεται σε διαδικασία αφ’ ενός τροποποίησης του σχετικού νομοθετικού πλαισίου και αφ’ ετέρου διαπραγματεύσεων με την Electrabel, προκειμένου να καθοριστούν οι όροι της επιμήκυνσης της λειτουργίας των αντιδραστήρων, ώστε να διασφαλίζονται οι απαιτούμενες επενδύσεις (άνω των 600 εκατ. €), καθώς και η βιωσιμότητά τους
.  
Όπως σημείωσε ο βελγικός Τύπος στα τέλη Ιανουαρίου, στις 23.1 η Electrabel ανακοίνωσε ότι η επαναλειτουργία των πυρηνικών αντιδραστήρων Doel 3 και Tihange 2 πρόκειται να μετατεθεί χρονικά κατά ένα τρίμηνο, συγκεκριμένα στις αρχές Ιουλίου του 2015. Όπως ανέφεραν τα δημοσιεύματα, η περαιτέρω καθυστέρηση επανενεργοποίησης των δύο εν αδρανεία πυρηνικών αντιδραστήρων προφανώς οφείλεται στην ανάγκη διενέργειας πρόσθετων ελέγχων και παροχής πρόσθετων στοιχείων που είχε ζητήσει η βελγική αρχή ελέγχου πυρηνικής ενέργειας (AFCN) από την Electrabel από τον Δεκέμβριο του περασμένου έτους
.         
Ο βελγικός οικονομικός Τύπος ανέφερε στις 29 Ιανουαρίου, επικαλούμενος πηγές των δύο βελγικών εταιρειών, «ότι το επενδυτικό ενδιαφέρον των Elia (διαχειριστής του βελγικού ηλεκτρικού δικτύου) και Fluxys (διαχειριστής του βελγικού δικτύου φυσικού αερίου) για συμμετοχή στις διαδικασίες ιδιωτικοποίησης του ΑΔΜΗΕ και της ΔΕΣΦΑ αντίστοιχα
, παγώνει τουλάχιστον στην παρούσα φάση, κατόπιν της πρόσφατης ανακοίνωσης της νεοεκλεγείσας ελληνικής κυβέρνησης για άμεση αναστολή της ιδιωτικοποίησης της ΔΕΗ, καθώς επίσης και άλλων ιδιωτικοποιήσεων».   
Ο βελγικός Τύπος ανέφερε επίσης ότι η Fluxys έλαβε στις 28 Ιανουαρίου την τελική απόφαση να επενδύσει κεφάλαια ύψους μερικών δεκάδων εκατ. € σε έργα προκειμένου να καταστούν οι αγωγοί φυσικού αερίου Transitgas στην Ελβετία και TENP στην Γερμανία –στους οποίους η Fluxys είναι μέτοχος- αμφίδρομοι, επιτρέποντας έτσι την μεταφορά αερίου τόσο από τον ευρωπαϊκό βορρά προς το νότο, όσο και αντιστρόφως (και συγκεκριμένα από την Ιταλία προς τις Γαλλία και Γερμανία). Η απόφαση της Fluxys συνδέεται με την υλοποίηση του αγωγού TAP –στον οποίο η Fluxys είναι επίσης μέτοχος κατά 19%- ο οποίος θα μεταφέρει αζερικό αέριο στην Ιταλία, μέσω Τουρκίας, Ελλάδας και Αλβανίας.                                 
7. Ιστορικά υψηλό επίπεδο χρηματοδοτήσεων της ΕΤΕπ προς το Βέλγιο το 2014
Όπως ανέφερε ο βελγικός οικονομικός Τύπος, η Ευρωπαϊκή Τράπεζα Επενδύσεων (ΕΤΕπ) χορήγησε κατά την διάρκεια του 2014 δανειακά κεφάλαια συνολικού ύψους 1,92 δις. € για την χρηματοδότηση επενδυτικών σχεδίων στο Βέλγιο. Το ποσόν αυτό αποτελεί ιστορικά υψηλό επίπεδο χρηματοδοτήσεων της ΕΤΕπ προς το Βέλγιο από καταβολής της (το έτος 1958), ενώ κατά την τελευταία πενταετία το συνολικό ύψος των χρηματοδοτήσεων της τράπεζας προς το Βέλγιο ανέρχεται σε 7,6 δις. €. Κατά τα δημοσιεύματα, τα οποία επικαλούνται πηγές εντός της ΕΤΕπ, η αύξηση των χρηματοδοτήσεών της πέρσι προς βελγικά επενδυτικά σχέδια οφείλεται αφ’ ενός στην αύξηση της δανειοδοτικής ικανότητας της τράπεζας εξαιτίας της ανακεφαλαιοποίησής της το έτος 2012 και αφ’ ετέρου στην ύπαρξη πληθώρας βελγικών επενδυτικών σχεδίων που κρίθηκαν επιλέξιμα. Ως μεγαλύτερα επενδυτικά σχέδια που έτυχαν της έγκρισης της ΕΤΕπ για χρηματοδότηση στην διάρκεια του 2014, ο οικονομικός Τύπος ανέφερε πρόγραμμα αποκατάστασης του συστήματος υπονόμων των Βρυξελλών, η συνεισφορά της ΕΤΕπ στο οποίο ανέρχεται σε πλησίον των 250 εκατ. € (της Hydrobru, δηλαδή της εταιρείας ύδρευσης και αποχέτευσης των Βρυξελλών, που θα διαρκέσει μέχρι το έτος 2019), ερευνητικό πρόγραμμα ανάπτυξης νέων ουσιών της μεγάλης φαρμακευτικής UCB, με συνεισφορά της ΕΤΕπ ύψους 75 εκατ. €, καθώς επίσης και πρόγραμμα της τράπεζας Belfius για προσφορά δανείων με προνομιακούς όρους σε βελγικούς δήμους και κοινότητες, με συνεισφορά της ΕΤΕπ ύψους 200 εκατ. € και τέλος πρόγραμμα της τράπεζας BNP Paribas Fortis για την χρηματοδότηση βελγικών μικρομεσαίων επιχειρήσεων, με συνεισφορά της ΕΤΕπ πλησίον των 250 εκατ. €.

Όπως σημείωσε ο βελγικός οικονομικός Τύπος, επικαλούμενος τις ίδιες ανωτέρω πηγές, η ΕΤΕπ προτίθεται –χωρίς ωστόσο να έχει ληφθεί τελική απόφαση- να ανοίξει στις Βρυξέλλες την προσεχή άνοιξη μικρό γραφείο αντιπροσωπείας, με σκοπό αφ’ ενός την εκπροσώπηση της τράπεζας έναντι των ευρωπαϊκών κοινοτικών οργάνων και αφ’ ετέρου την εμβάθυνση της δραστηριότητάς της στο Βέλγιο.        
8. Κίνηση βελγικών αεροδρομίων το 2014
Σε συνέχεια των σχετικών αναφορών μας σε προηγούμενα ενημερωτικά δελτία
, οικονομικά δημοσιεύματα του τέλους Ιανουαρίου, βασιζόμενα σε στατιστικά στοιχεία που παρουσίασε πρόσφατα η Κεντρική Τράπεζα του Βελγίου (BNB),  ανέφεραν ότι τα 6 αεροδρόμια του Βελγίου διακίνησαν συνολικά το 2014 πλησίον των 30 εκατ. επιβάτες (συγκεκριμένα 29,15 εκατ.), σημειώνοντας αύξηση της επιβατικής κίνησης κατά 11% έναντι του 2013 (χρονιά κατά την οποία είχαν διακινηθεί 26,68 εκατ. επιβάτες). Την μερίδα του λέοντος καταλαμβάνουν τα αεροδρόμια των Βρυξελλών και του Charleroi που διακίνησαν συνολικά 28,4 εκατ. επιβάτες. Επίσης, ο οικονομικός Τύπος σημείωσε ότι η διακίνηση εμπορευματικών φορτίων μέσω των βελγικών αεροδρομίων σημείωσε άνοδο της τάξεως του 3,18% το 2014, φθάνοντας τους 1,069 εκατ. τόνους (έναντι 1,036 εκατ. τόνων το 2013). 
Όπως έχουμε ήδη σημειώσει σε προηγούμενο ενημερωτικό δελτίο, το 2014 το διεθνές αεροδρόμιο των Βρυξελλών κατέγραψε ιστορικά υψηλό επίπεδο επιβατικής κίνησης, φθάνοντας τελικώς τους 21,93 εκατ. επιβάτες και καταρρίπτοντας το προηγούμενο ρεκόρ του από το έτος 2000
. Η αύξηση της επιβατικής κίνησης στο αεροδρόμιο Βρυξελλών το 2014 έφθασε το 14,6%. Αντιθέτως, το αεροδρόμιο του Charleroi, το δεύτερο μεγαλύτερο αεροδρόμιο της χώρας, υπέστη μείωση της επιβατικής του κίνησης το 2014 κατά λίγο άνω του 5%, βασικά εξαιτίας της μεταστέγασης σημαντικού μέρους της δραστηριότητας της αεροπορικής εταιρείας χαμηλού κόστους Ryanair στο αεροδρόμιο των Βρυξελλών. Πέραν των Βρυξελλών, αυξήσεις της επιβατικής κίνησης σημειώθηκαν πέρσι στα αεροδρόμια των πόλεων Courtrai και Οστάνδης, ενώ αντιθέτως πτώση σημείωσε η κίνηση –πέραν του αεροδρομίου Charleroi- στα αεροδρόμια Λιέγης και Αμβέρσας. Όπως έχουμε αναφέρει στο προηγούμενο δελτίο μας, το αεροδρόμιο της Λιέγης παραμένει το πρώτο αεροδρόμιο του Βελγίου όσον αφορά την διακίνηση εμπορευματικών φορτίων, καθώς το 2014 διακίνησε 590,58 χιλιάδες τόνους φορτίων, σημειώνοντας αύξηση 5,3% έναντι του 2013, με τις Βρυξέλλες στην δεύτερη θέση με 454 χιλιάδες τόνους.
Σύμφωνα επίσης με οικονομικά δημοσιεύματα, τα 6 βελγικά αεροδρόμια απασχολούν 31 χιλιάδες άμεσες θέσεις εργασίας (και συνολικά 171,7 χιλιάδες θέσεις άμεσα και έμμεσα απασχολούμενων σε διάφορες δραστηριότητες σχετιζόμενες με τις αερομεταφορές), το δε οικονομικό τους «βάρος» στην οικονομία της χώρας εκτιμάται στα 14,66 δις. €, ήτοι περίπου στο 3,8% του βελγικού ΑΕΠ. 

Όπως σημείωσε ο βελγικός οικονομικός Τύπος στις 27 Ιανουαρίου, στα τέλη Δεκεμβρίου ο Σύνδεσμος Βέλγων Αερομεταφορέων (Belgian Air Transport Association – BATA)
 πέτυχε μία σημαντική νίκη κατά της ιρλανδικής αεροπορικής εταιρείας χαμηλού κόστους Ryanair. Συγκεκριμένα, ενδιάμεση απόφαση εμπορικού δικαστηρίου των Βρυξελλών, σε συνέχεια αγωγής του ανωτέρω Συνδέσμου κατά της Ryanair για αθέμιτο ανταγωνισμό, υποχρεώνει την ιρλανδική αεροπορική εταιρεία να παράσχει στην δικαιοσύνη σειρά εγγράφων που σχετίζονται με τους όρους συμβολαίων των μελών των πληρωμάτων της που πετούν από και προς το αεροδρόμιο Βρυξελλών. Η αγωγή των μελών του βελγικού Συνδέσμου κατετέθη με την έλευση της Ryanair στο αεροδρόμιο Βρυξελλών και την παράλληλη αποκάλυψη ότι οι πιλότοι και τα μέλη των πληρωμάτων της ιρλανδικής αεροπορικής εταιρείας αμείβονται με βάση την ιρλανδική νομοθεσία, η οποία είναι εξαιρετικά επωφελής για την Ryanair καθώς δεν περιλαμβάνει εργοδοτικές επιβαρύνσεις που προβλέπονται από το βελγικό θεσμικό πλαίσιο. Σημειωτέον ότι το εμπορικό δικαστήριο ζήτησε την προσκόμιση των ανωτέρω στοιχείων από την Ryanair, προκειμένου να προχωρήσει στην συζήτηση επί της ουσίας της υπόθεσης, αργότερα στην διάρκεια του έτους (Σεπτέμβριο).   
9. Άνοδος των ξένων επενδύσεων στην Βαλλονία το 2014
Σύμφωνα με στοιχεία που δημοσιεύθηκαν στον βελγικό οικονομικό Τύπο και προέρχονται από την Υπηρεσία Προώθησης Εξαγωγών και Προσέλκυσης Επενδύσεων της περιφέρειας της Βαλλονίας (AWEX), το 2014 εγκρίθηκαν 113 ξένες επενδύσεις στην περιφέρεια της Βαλλονίας, έναντι 77 το 2013. Σύμφωνα με τις εκτιμήσεις της Υπηρεσίας, οι νέες αυτές ξένες επενδύσεις θα επιτρέψουν την δημιουργία 1.951 νέων θέσεων εργασίας και αντιπροσωπεύουν συνολικά επενδυτικά κεφάλαια ύψους πλησίον των 640 εκατ. €. Σημειωτέον ότι οι 77 νέες ξένες επενδύσεις που εγκρίθηκαν από την AWEX το 2013 εκτιμάται ότι δημιούργησαν 1.501 θέσεις εργασίας και αντιπροσώπευαν συνολικά επενδυτικά κεφάλαια ύψους 853,5 εκατ. €, ενώ το 2012 εγκρίθηκαν 91 νέα επενδυτικά σχέδια, τα οποία δημιούργησαν 1.704 θέσεις εργασίας και αντιπροσώπευαν επενδυτικά κεφάλαια 753,63 εκατ. €. Η ανάλυση των στοιχείων της AWEX για τα νέα επενδυτικά σχέδια του 2014 εμφανίζει ως πλέον ελκυστικούς κλάδους για τους ξένους επενδυτές τις υπηρεσίες και τα συστήματα logistics και ως κορυφαίο ξένο επενδυτή την Γαλλία.

Σύμφωνα με σχετικές δηλώσεις του Βαλλόνου υπουργού οικονομίας και εξωτερικού εμπορίου κ. Marcourt, η ελκυστικότητα της Βαλλονίας ως επενδυτικού προορισμού οφείλεται πρωτίστως στις προσπάθειες που έχουν καταβληθεί τα τελευταία χρόνια για την επαναβιομηχάνιση της περιφέρειας μέσα από τα προγράμματα Marshall και τους πόλους καινοτομίας και ανταγωνιστικότητας
. Κατά τον υπουργό, τα μισά από τα επενδυτικά σχέδια που εγκρίθηκαν και εισήλθαν στο στάδιο υλοποίησης το 2014 τοποθετούνται χωροταξικά στην περίμετρο των πόλων ανταγωνιστικότητας, ενώ το 87% των ξένων επενδυτικών κεφαλαίων είναι ευρωπαϊκά, το 8% αμερικανικά και το 5% λοιπών προελεύσεων, κυρίως ασιατικά.   
Σύμφωνα με τα στοιχεία της AWEX, κατά την περίοδο 2000-2014, η περιφέρεια της Βαλλονίας προσέλκυσε συνολικά 1.252 ξένα επενδυτικά projects συνολικής αξίας 10,6 δις. €, τα οποία δημιούργησαν περίπου 25.970 άμεσες θέσεις εργασίας. Στην διάρκεια της τελευταίας 15ετίας, πάντοτε σύμφωνα με τα στοιχεία της AWEX, ο αριθμός των εγκριθέντων νέων επενδυτικών σχεδίων έχει αυξηθεί κατά 23%, τα εισρεύσαντα επενδυτικά κεφάλαια κατά 33% και οι δημιουργηθείσες άμεσες θέσεις εργασίας κατά 14%.     
10. Ελαφρά άνοδος του κλάδου των μεγάλων λιανεμπορικών αλυσίδων στο Βέλγιο το 2014
Σύμφωνα με στοιχεία που δημοσίευσε πρόσφατα η εταιρεία Nielsen και δημοσιεύθηκαν στο κλαδικό περιοδικό Gondola, οι αλυσίδες καταστημάτων μεγάλων επιφανειών πέτυχαν το 2014 αύξηση των πωλήσεών τους στο Βέλγιο τόσο σε όγκο όσο και σε αξίες κατά 1,2%. Τα στοιχεία της Nielsen δείχνουν επίσης διαρκή τάση μεγέθυνσης των εκπτωτικών αλυσίδων (hard discount), αναφέροντας χαρακτηριστικά ότι οι αριθμοί αγορών που πραγματοποιήθηκαν από τις αλυσίδες Aldi και Lidl το 2014 σημείωσαν αύξηση κατά 7,6% και 8,6% αντίστοιχα (ωστόσο οι μέσες αξίες των εν λόγω αγορών μειώθηκαν κατά 2,8% στην αλυσίδα Aldi, ενώ παρέμειναν σταθερές στην Lidl). Η Nielsen σημειώνει επίσης την εντυπωσιακή τα τελευταία χρόνια είσοδο της ολλανδικής λιανεμπορικής αλυσίδας Albert Heijn στο Βέλγιο
, η οποία διαθέτει δίκτυο 28 καταστημάτων το οποίο επεκτείνει, και προσφέρει προϊόντα σε μέσες τιμές κατώτερες κατά 2% των γειτονικών της καταστημάτων.

Τα στοιχεία της Nielsen διαπιστώνουν επίσης την διαρκή ανοδική τάση των προϊόντων ιδιωτικής ετικέτας (private label) που αντιπροσωπεύουν το 35,1% της λιανεμπορικής αγοράς σε αξίες. Από την άλλη πλευρά, οι μεγάλες, καθιερωμένες μάρκες προϊόντων καταλαμβάνουν το 22,8% της λιανεμπορικής αγοράς (χάνοντας 0,4 ποσοστιαίες μονάδες το 2014) και τα υπόλοιπα εμπορικά σήματα καταλαμβάνουν το 42,1% της αγοράς (χάνοντας 0,3 ποσοστιαίες μονάδες το 2014). 
Για το 2015, η Nielsen προβλέπει ελαφρά θετική εξέλιξη της αγοράς των αλυσίδων καταστημάτων μεγάλων επιφανειών, χωρίς θεαματικές προόδους, η οποία θα εξαρτηθεί κυρίως από την εξέλιξη του διαθέσιμου εισοδήματος των καταναλωτών κατά το τρέχον έτος.  
11. Πτώση της ανεργίας το 2014
Σύμφωνα με στοιχεία που δημοσίευσε στο τέλος Ιανουαρίου το ONEM (το Εθνικό Γραφείο Απασχόλησης - Office National de l’Emploi), στα τέλη του 2014, 425.390 χιλιάδες άτομα λάμβαναν στο Βέλγιο επίδομα ανεργίας, μειωμένα κατά 6,3% σε σύγκριση με τα τέλη του 2013. Η μείωση αυτή των ανέργων που λαμβάνουν σχετικό επίδομα υπήρξε περισσότερο αισθητή στις Βρυξέλλες (-6,9%) και την Βαλλονία (-6,8%), όπου οι ρυθμοί ανεργίας είναι σημαντικά υψηλότεροι, και λιγότερο στην Φλάνδρα (-5,4%). Κατά τα στοιχεία του ONEM, υπάρχει ισχυρή μείωση της ανεργίας των νέων (-18,7%), ενώ αντιθέτως αυξάνεται η ανεργία των ηλικιακών ομάδων άνω των 50 ετών (+2,4%). Τα στοιχεία του ONEM δείχνουν επίσης μείωση των ανέργων για διάστημα μικρότερο του ενός έτους (-12,5%), οι οποίοι προφανώς επωφελήθηκαν από την ελαφρά ανάκαμψη της βελγικής οικονομίας, και από την άλλη πλευρά μείωση της διαρθρωτικής ανεργίας (δηλαδή των ανέργων για διάστημα μεγαλύτερο των 2 ετών) κατά μόλις 2%. 

9. Υπηρεσία Προώθησης Εξαγωγών και Προσέλκυσης Επενδύσεων της περιφέρειας της Βαλλονίας (AWEX), δημοσιεύματα βελγικού οικονομικού Τύπου

� Βλ. σχετική προηγούμενη αναφορά μας σε άρθρο 10 ενημερωτικού δελτίου υπ’ αριθ. 75.


� Σημαντικό ρόλο στην διόγκωση των ελλειμμάτων των ομόσπονδων περιφερειακών οντοτήτων του Βελγίου το 2014 έχει παίξει, σύμφωνα με τον οικονομικό Τύπο, η θέση σε ισχύ του νέου ευρωπαϊκού πλαισίου αναφοράς για τον υπολογισμό των εθνικών λογαριασμών (SEC 2010), που τροποποίησε την περίμετρο του δημόσιου τομέα στις βελγικές περιφέρειες και το ομοσπονδιακό κράτος. Βλ. και σχετική αναφορά μας σε άρθρο 1 ενημερωτικού δελτίου υπ’ αριθ. 70. Για το έλλειμμα του 2014, βλ. επίσης σχετική αναφορά μας σε άρθρο 6 ενημερωτικού δελτίου υπ’ αριθ. 80.


� Βλ. και σχετική επισήμανσή μας σε άρθρο 5 ενημερωτικού δελτίου υπ’ αριθ. 74.


� Βλ. παλαιότερη επισήμανσή μας σε άρθρο 8(β) ενημερωτικού δελτίου υπ’ αριθ. 59.


� Βλ. και σχετικό παλαιότερο άρθρο 3 ενημερωτικού δελτίου υπ’ αριθ. 46.


� Αυτό το σύστημα έχει ήδη εγκαινιαστεί το 2014 και φέρει την επωνυμία “Marché Euronext Expert”.  


� Βλ. και σχετικές αναφορές μας σε άρθρα 6 και 5, ενημερωτικών δελτίων υπ’ αριθ. 76 και 80, αντιστοίχως.


� Βλ. και σχετικές επισημάνσεις μας σε άρθρο 5 ενημερωτικού δελτίου υπ’ αριθ. 65.


� Βλ. και σχετική αναφορά μας σε άρθρο 5 ενημερωτικού δελτίου υπ’ αριθ. 77.


� Βλ. και προηγούμενες σχετικές αναφορές μας, με πλέον πρόσφατη εκείνην του άρθρου 5 ενημερωτικού δελτίου υπ’ αριθ. 77.


� Ομοίως, βλ. και σχετική αναφορά μας σε άρθρο 5 ενημερωτικού δελτίου υπ’ αριθ. 77.


� Βλ. σχετικές αναφορές μας σε άρθρα 9 και 6 ενημερωτικών δελτίων υπ’ αριθ. 64 και 77, αντιστοίχως. 


� Συγκεκριμένα στα άρθρα 2 και 1 ενημερωτικών δελτίων υπ’ αριθ. 78 και 80, αντιστοίχως. 


� Βλ. σχετική αναφορά μας σε άρθρο 1 ενημερωτικού δελτίου υπ’ αριθ. 80.


� Απαρτίζεται από τις εταιρείες Brussels Airlines, Jetairfly, Thomas Cook, Cityjet, TNT και DHL.


� Βλ. παλαιότερες σχετικές αναφορές μας, με πλέον πρόσφατη εκείνην του άρθρου 3 ενημερωτικού δελτίου υπ’ αριθ. 76.


� Βλ. και σχετική μας αναφορά σε άρθρο 5 ενημερωτικού δελτίου υπ’ αριθ. 80. 

